ธปท.สั่งสกัดมัลแวร์ ระบบเอทีเอ็มแบงก์
แบงก์ชาติสั่งแบงก์พาณิชย์ล้อมคอกระบบเอทีเอ็มจากโปรแกรมมัลแวร์
28 ก.ย. 2559

แบงก์ชาติสั่งแบงก์พาณิชย์ล้อมคอกระบบเอทีเอ็มจากโปรแกรมมัลแวร์
นายรณดล นุ่มนนท์ ผู้ช่วยผู้ว่าการธนาคารแห่งประเทศไทย (ธปท.) เปิดเผยว่า ธปท.ได้ทำหนังสือถึงธนาคารพาณิชย์ทุกแห่งเกี่ยวกับแนวปฏิบัติในการป้องกันความเสี่ยงของระบบเอทีเอ็มจากโปรแกรม มัลแวร์ เนื่องจากเอทีเอ็มเป็นช่องทางการทำธุรกรรมการเงินอิเล็กทรอนิกส์ที่ประชาชนใช้บริการในวงกว้าง ขณะที่ภัยคุกคามจาก มัลแวร์มีแนวโน้มเพิ่มขึ้น การพัฒนาระบบการรักษาความปลอดภัยให้รองรับภัยคุกคามใหม่ๆ จะช่วยให้เกิดปลอดภัยและเชื่อมั่นในบริการ
ทั้งนี้ ระยะสั้นให้ธนาคารพาณิชย์จะต้องตรวจสอบความเรียบร้อยของตู้เอทีเอ็มและบริเวณโดยรอบอย่างเคร่งครัด ตรวจสอบความเพียงพอและคุณภาพของกล้องวงจรปิด ควบคุมการเข้าถึงและการรักษาความปลอดภัยโปรแกรม BIOS ของตู้เอทีเอ็ม และควบคุมการเข้าถึงการรักษาความปลอดภัยของระบบปฏิบัติการ และการรักษาความปลอดภัยของอุปกรณ์เครือข่ายสื่อสาร และทบทวนการเติมเงิน ตู้เอทีเอ็ม โดยให้เสร็จใน 6 เดือน
สำหรับในระยะยาวให้ธนาคารจัดระบบควบคุมและรักษาความปลอดภัยตู้เอทีเอ็ม แยกเครือข่ายเอทีเอ็มออกจากระบบเครือข่ายอื่น ดูแลความปลอดภัยของระบบ SDMS รวมทั้งจัดให้ระบบแจ้งเตือนหรือตรวจจับสิ่งผิดปกติ เช่น ตู้เอทีเอ็มถูกเปิดหรือถูกงัดแงะ การรีบู๊ตในลักษณะที่ไม่ได้วางแผนไว้ล่วงหน้า เป็นต้น โดยธนาคารพาณิชย์ควรทำให้เสร็จใน 2 ปี